Nibe Festival tilføjer sit andet navn til koncertplakaten 2019. I sidste uge kunne de præsentere det danske band The Minds Of 99, og i dag har de præsenteret endnu et dansk band; nemlig rockbandet Nephew. Nephew har spillet på Nibe Festival fire gange før, men har ikke gæstet festivalen siden 2013, fordi de har holdt pause. Sidste sommer begyndte bandet at spille koncerter igen, og i september udgav de et nyt album: "Ring-i-ring", som de nu turnerer landet rundt med. Bandet har senest hittet med numrene "Rejsekammerater" og "Amsterdam". Sangene er begge med på Nephews seneste album. Udover Nibe Festival har Nephew også meldt sin ankomst i Frederikshavn til Rock i Frederikshavn den 8. juni. Det skriver Kanal Frederikshavn. Med offentliggørelsen af Nephew er alle navnene på Store Scene på plads til Rock i Frederikshavn: Nephew, Lars Lilholt Band, Wafande og Shaka Loveless, Queen Machine, Birthe Kjær og Østre Gasværk. Thy Rock på Dyrskuepladsen i Thisted får også besøg af Nephew. Det har de netop offentliggjort på deres Facebook: Festivalgæsterne i Nibe kan høre Nephew den 5. juli klokken 22.30. Nephew spiller også i Gigantium i Aalborg den 16. marts 2019. Koncerten er udsolgt, men det er muligt at komme på venteliste til billetter.

Opsummering:
Det danske rockband Nephew har meldt sin ankomst på både Nibe Festival, Rock i Frederikshavn og Thy Rock i 2019.